Diari Oficial de la Generalitat Valenciana


Sumari del DOGV 3190, del 24-02-1998 (1998/862)

RESOLUCIÓ de 19 de gener de 1998, de la Direcció General de Patrimoni Artístic de la Conselleria de Cultura, Educació i Ciència de la Generalitat Valenciana, per la qual s'incoa expedient per a la declaració de bé d'interès cultural com a zona arqueològica dels jaciments Cova del Tossal de la Font i Cova Matutano, al terme municipal de Vilafamés (Castelló).
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3190

Data del DOGV
:   24-02-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/862


Data del document
:   19-01-1998

Organisme emissor
:   Conselleria de Cultura, Educació i Ciència

Tipus de document
:   Resolució

RESOLUCIÓ de 19 de gener de 1998, de la Direcció General de Patrimoni Artístic de la Conselleria de Cultura, Educació i Ciència de la Generalitat Valenciana, per la qual s'incoa expedient per a la declaració de bé d'interès cultural com a zona arqueològica dels jaciments Cova del Tossal de la Font i Cova Matutano, al terme municipal de Vilafamés (Castelló). [1998/X862]
  
Vista la petició formulada per l'Ajuntament de Vilafamés i de conformitat amb l'informe emés pel Servei de Patrimoni Arqueològic, Etnològic i Històric, esta Direcció General, en el que és matèria de la seua competència, ha resolt:
  
1. Incoar expedient de declaració de Bé d'Interès Cultural com a Zona Arqueològica dels jaciments denominats Cova del Tossal de la Font i Cova Matutano, situats al terme municipal de Vilafamés (Castelló).
  
2. La declaració com a Zona Arqueològica estarà delimitada per una àrea formada per un polígon irregular que comprendrà els edificis urbans números 72 i 72A del carrer de sant Antoni i la subparcel·la A de la parcel·la 178 del polígon 10 del cadastre de rústica de Vilafamés.
  
Tot això, tenint en compte que en la part posterior de l'edifici número 72 del carrer de Sant Antoni es troba situada l'entrada de la Cova Matutano, cavitat de planta irregular que té una extensió de 105 m2, el seu eix longitudinal és de 13 metres i el transversal, de 8 metres. Es tracta d'un jaciment pertanyent al paleolític superior, la bona conservació del qual el converteix en l'únic jaciment del dit període existent a les comarques de Castelló, que permet documentar un dels períodes menys coneguts de la prehistòria, el que s'estén entre el 14.000 i l'11.500 BP.
  
En la subparcel·la a de la parcel·la 178 del cadastre de rústica, es troba la Cova del Tossal de la Font, gran cavitat en òptim estat de conservació, amb una amplíssima estratigrafia que abraça des del würm inicial fins l'holocé, repartida per diferents punts de la seua enorme xarxa de galeries, on s'han documentat un bon nombre d'enterraments prehistòrics de l'edat del bronze perfectament conservats. La importància del jaciment rau en l'aparició de restes antropològiques atribuïdes a l'home del Neandertal, un individu femení de l'espècie Homo sapiens, la qual cosa el converteix en l'únic jaciment d'aquest tipus localitzat a la Comunitat Valenciana.
  
3. Continuar la tramitació de l'expedient d'acord amb les disposicions vigents.
  
4. Fer saber a l'Ajuntament de Vilafamés que, segons el que disposen els articles 16, 20 i 22 de la Llei 16/1985, de 25 de juny, del Patrimoni Històric Espanyol, totes les obres que hagen de realitzar-se a la zona arqueològica la declaració de la qual es pretén, no podran portar-se a terme sense que esta Direcció General no aprove prèviament cada projecte.
  
5. Que aquest acord es publique en el Boletín Oficial del Estado i en el Diari Oficial de la Generalitat Valenciana.
  
Cosa que es fa pública als efectes oportuns.